google/wiki40b huggingface dataset:
Takeshi Kitano

Utmerkelser

I mars 2010 ble han utnevnt til Kommandør av Ordenen for kunst og litteratur i Frankrike.
I oktober 2016 ble han utnevnt til offiser av Æreslegionen.
Batanes

Navnet Batanes

Opprinnelig het provinsen Provincia de la Concepción. Men den største folkegruppen, eller stammen, på øyene kalles basay eller batan.

Politisk inndeling

Batanes har 6 "municipalities" (landkommuner).
ISO 3166-2:AU

ISO 3166-2:AU er Australias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Australia er det definert koder for seks delstater og to territorier. Mindre territorier som administreres av føderale myndigheter, som Jervis Bay Territory, Ashmore og Cartierøyene og Korallhavøyene har ingen koder.
Hver kode består av to deler, atskilt av en bindestrek. Første del er AU, ISO 3166-1 alfa-2-koden for Australia. Andre del er to eller tre bokstaver, som er den vanlige forkortelsen for staten eller territoriet (definert i Australias Standard AS 4212-1994).
Kromosom 10

Kromosom 10 er ett av de 23 kromosomparene hos mennesker. Kromosom 10 er det tiende største menneskelige kromosomet. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 134 millioner basepar som er byggematerialet til DNA. Kromosom 10 står for mellom 4% og 4,5% av den totale mengden DNA i cellene.
Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 10 inneholder omtrent 1450 gen.
Kongeriket Jerusalem

Etablering

Byen Jerusalem ble erobret av de kristne under det første korstoget i 1099. Kongeriket ble etablert samme år da Godfred av Bouillon tok tittelen Advocatus Sancti Sepulchri («beskytter av Den hellige gravs kirke») og ble kronet som hersker over Jerusalem i Fødselskirken i Betlehem. Året etter lot broren Baldwin I av Jerusalem seg krone til konge i Den hellige gravs kirke og tok kongetittelen.

Vekslende territorium

Jerusalem var den naturlige hovedstaden for korsfarerriket fram til byen ble gjenerobret av muslimene under den store Saladin i 1187. Siden fulgte en rekke korstog hvor europeiske kristne forsøkte å gjenerobre Jerusalem, uten å lykkes. Kongedømmet Jerusalem levde imidlertid videre med sentrum i festningsbyen Acre ved middelhavskysten frem til 1291.
På høyden av sin makt dekket kongeriket et territorium som grovt sett var litt større enn dagens Israel og Palestina, det strakk seg fra et stykke inn i dagens Libanon sørover til Sinaiørkenen, og i øst inn i dagens Syria og Jordan.
I begynnelsen lot det ikke til at de muslimske herskerne i området brydde seg nevneverdig om det mindre kongedømmet, men utover 1100-tallet ble begrepet jihad gjenoppvekket, og kongedømmets islamske naboer allierte seg og erobret gradvis tilbake territoriene som hadde blitt tapt. Jerusalem falt under Saladins felttog i 1187, og på 1200-tallet var kongeriket redusert til en smal kyststripe dominert av noen få byer.

Avslutning

Kongedømmet ble endelig knust av mamelukkene da byen Akko falt i 1291.

Monarker

De første kongene brukte tittelen Rex Latinitas Ierosolimitanus («konge over de latinske i Jerusalem»). De tok ikke sikte på å herske over de lokale kristne, muslimer eller jøder.
Kongedømmet var delvis et valgmonarki og delvis gjennom arv. På høydepunktet i kongedømmets historie, på midten av 1100-tallet, var det en kongelig familie med en ganske klar arverekkefølge. Uansett ble monarken valgt, i hvert fall godkjent av den lovgivende forsamlingen Haute Cour. Kongen ble ansett som en primus inter pares («den første blant likemenn»).
Det kongelige residensen var i citadellet i Davids tårn i Jerusalem. Kongeriket Jerusalem introduserte det franske føydale systemet til Levanten. Kongen hadde personlig flere len som sin eiendom, og disse kunne variere fra konge til konge. Han var ansvarlig for å lede kongedømmet i krig, selv om disse pliktene kunne bli delegert til en fullmektig.
Ottogarden

Ottogarden på Unneland ved foten av Gullfjellet i Bergen, også kjent som Unneland gård, er et 45 meter langt sammenbygd tun, og består av vestlandshus, låve og fjøs. Norsk kulturminnefond har ved flere anledninger gitt støtte til restaureringen av gården. Det er usikkert hvor gammel gården og de eldste av de bevarte bygningene er, men det er funnet spor av virksomhet tilbake til 1300-tallet på stedet. Gården har sitt navn etter Otto Ocken.
I dag drives det antikk- og bruktbutikk i det gamle fjøset på Ottogarden som er fra 1907.
Hafez

Orakel (fāl)

Hāfez blir helt opp til vår egen tid brukt som orakel. Det er vanlig i persisk kultur å bruke vilkårlige oppslag i Divân-e Hâfez til å konsultere fremtiden, motta råd eller få trøst og lindring i en vanskelig tid. Særlig i persisktalende land som Iran, Afghanistan, Tadsjikistan, Usbekistan, stater i Kaukasus, deler av Pakistan, India, Irak, Tyrkia.

Ettermæle

Et gravminne ble reist allerede i 1453, omgitt av en hage. Et nytt gravmausoleum ble reist i 1773, og revet i 1899. Dagens minne fra 1931 er tegnet av den franske arkitekten André Godard.
Hāfez' poesi brukes i billedkunst, kalligrafi og musikk. I persisk tradisjonell musikk synges Hafez' dikt til ulike slag- og strykeinstrumenter.
Briten William Jones oversatte Hafez til latin, gresk, fransk og engelsk i 1771, og ble med det den første som introduserte ham for et vestlig publikum. Goethe ble på slutten av sitt liv sterkt grepet av Hafez, og utga i 1819, 72 år gammel, diktsamlingen West-Östlicher Divan som var inspirert av persisk litteratur. Goethes innsats førte til flere tyske oversettelser, og både Schubert og Strauss skrev musikk til enkelte av diktene. Nietzsche, Walt Whitman og Ralph Waldo Emerson lot seg også inspirere.
Den første norske oversettelsen var én ghazal hos Seippel i 1912, deretter 23 ghazaler i Hafiz av Shiraz av Bjarne Aagaard i 1927 («Boken sier nok mest om Aagaards forestillinger om det gamle Persia, og boken bør forbigås i stillhet i dag»). Johannes Gjerdåker gjendiktet 6 ghazaler i 1978, Thiesen og Kittelsen oversatte 23 dikt i 2003 og Vahdat/Hillestad utga i 2010 et utvalg på 100 dikt i samlingen I vinens speil.
Föreningen Vetenskap och Folkbildning

Föreningen Vetenskap och Folkbildning, VoF, "Foreningen for vitenskap og folkeutdannelse", er en svensk organisasjon som har som mål om å «heve offentlighetens kunnskap om vitenskapelige metoder og resultater». Organisasjonen har sete i Stockholm og utgir tidsskriftet Folkvett. Presidenten er Martin Rundkvist.
Hvert år deler organisasjonen ut to priser: Årets folkbildare og Årets förvillare.
VoF samarbeider med tilsvarende internasjonale organisasjoner, slik som den amerikanske Committee for Skeptical Inquiry og den norske foreningen Skepsis.
Samovar (elektronisk krigføring)

Samovar er en programmerbar radarjammer for elektronisk krigføring som operer i båndet 8-16 Ghz. Den gjør en analyse hvor den evaluerer og identifiserer trusler før den responderer med å forstyrre de mest aktuelle med kontinuerlig støy og tilfeldig og vedvarende pulset støy. Responsmønstere er bestemt ved parametrisk kontrollerte oscillatorer.
Enheten er en 2.75 meter lang ekstern pod som er 25.4 cm i diameter. Vekten er omtrent 150kg. Den brukes på jagerfly slik som F-5 og F-16. Taktisk er bruksområdet jamming under angrep med Penguin mk 3 luft til sjømålsmissiler, og kan også integreres med andre radarvarslere og chaff/narrebluss (flares).
Den lages av Kongsberggruppen og er utviklet sammen med Forsvarets forskningsinstitutt.
Clutter (programvare)

Clutter er et GObject-basert grafisk programvarebibliotek for å skape brukergrensesnitt. Clutter er basert på OpenGL og inneholder ingen grafiske kontroll-elementer. Det har også støtte for media ved å bruke GStreamer og for rendering av 2D grafikk ved å ta i bruk Cairo.
Clutter ble utviklet av OpenedHand Ltd, som nå er del av Intel. Clutter er fri og åpen programvare og er lisensiert under GNU Lesser General Public License 2.1.
Hejco

Hejco er et svensk selskap med hovedvirksomhet innen konfeksjon. Selskapet ble grunnlagt i 1954 og de produserte da klær for sykesøstere. Idag består sortimentet av lettere yrkesklær som retter seg mot serviceyrker og personer som blant annet arbeider innenfor helsevesenet, renhold, hotell og restaurant. Hovedkontoret ligger i Borås i Sverige, og det er også salgskontor i Norge, Benelux, Danmark og Finland. Hejco har dessuten distributører i flere andre land i Europa.
Tibetplatået

Tibetplatået, også kjent som Qinghai-Tibet (Qingzang) platået, er et stort, elevert platå i Sentral-Asia som dekker mesteparten av den autonome region Tibet og Qinghaiprovinsen i Folkerepublikken Kina og Ladakh i Kashmir. Det dekker et område på 1000 × 2500 kilometer og har en gjennomsnittlig høyde på over 4500 meter. 
Med tilnavnet «verdens tak» er Tibetplatået det høyeste og største fjellplatået i verden. Det dekker et område på 2,5 millioner km².
En rekke større elver har sitt utspring her, blant annet Huang He, Yalong, Chang Jiang, Mekong, Irrawaddy, Salween, Brahmaputra, Ganges og Indus.
Hevingen av Tibetplatået antas å hatt stor effekt på regionalt og globalt klima. Den kan ha ført til at den asiatiske monsunen oppstod og til at de første isdannelsene kom på den nordlige halvkule. Mekanismen og tidspunktet for hevingen er omdiskutert. Et synspunkt er at platået oppstod i tidlig miocen for 20 millioner år siden og nådde sin maksimale høyde for ca. åtte millioner år siden. Med tiden senket erosjon platået og dannet dets daler, bergvegger og klipper. Et alternativ teori er at hevingen ikke begynte før for 4,5 millioner år siden og pågikk i sen pliocen og pleistocen.
Høylandet avgrenses i nord av ørkenlandet i Tarimbekkenet og Qaidambekkenet og i sør og vest av fjellkjedene Himalaya, Karakorum og Pamir. Her ligger en rekke saltsjøer, som for eksempel Tilicho, som ligger i en slukt på 4290 meters høyde og er en av verdens høyestliggende innsjøer. Platået har vide stepper, tette skoger og ørkener. Dyrelivet er overraskende omfattende, med for eksempel jaker, saigaantiloper, asiatiske svartbjørner, sauer og kianger.
Botia histrionica

Akvaristikk

Denne arten er relativt fredelig til Botia å være. Den bør holdes i grupper. Den er også dagaktiv, og er ofte fremme i akvariet hvis den har tilstrekkelig tilgang på gjemmesteder.
Den foretrekker en pH på 6,5 – 7,2 og en temperatur på mellom 25 og 28 grader.
Johann Olearius

Bakgrunn

Johann Olearius ble født som den tredje sønnen til teologiprofessoren Johann Olearius (1546–1623), som hadde virket som superintendent og prest i Halle fra 1581. Moren døde i 1622, og faren ett år senere. Olearius bodde da først hos Andreas Sartorius i Halle, og etter dennes død i Mersburg hos presten og superintendenten Simon Gedike (1549–1631).

Utdannelse

Etter å ha gått på gymnaset i Halle og Merseburg begynte han 19. oktober 1629 på teologistudiet på universitetet i Wittenberg. 20. mars 1632 fikk han en magistergrad i filosofi. Han gikk gradene videre, og ble adjunkt på det filosofiske fakultetet i 1635. Siden han også hadde jobbet med teologi, fikk han i 1638 et teologisk lisensiat fra det teologiske fakultetet.

Superintendent, hoffpredikant, teologidoktor

I 1638 år ble Olearius kallet til superintendent i  Querfurt. I 1643 ble Johann Olearius hoffpredikant for August von Sachsen-Weißenfels i Halle. Han ble utnevnt til doktor i teologi 21. november 1643 i Wittenberg. Han ble så overhoffpredikant, kirkeråd i 1657 og i 1664 generalsuperintendent.
Fiskehelsebiolog

Fiskehelsebiolog er en lovbeskyttet yrkestittel sidestilt med veterinær i veterinærmedisinsk arbeid med alle typer akvatiske dyr (med unntak av varmblodige, akvatiske dyr). Fiskehelsebiologene har reseptrett.
For å bli fiskehelsebiolog, må en studere fiskehelse ved Universitetet i Bergen eller akvamedisin ved Universitetet i Tromsø. Fiskehelsestudiet er et 5-årig universitetsstudium i biologi, og en har etter endt utdanning en mastergrad i fiskehelse, som gir grunnlag for å søke om autorisasjon som fiskehelsebiolog.
Yrkesmulighetene er mange som fiskehelsebiolog, og det er i dag mangel på fagfolk med spesialistutdannelse innen fiskehelse.
Magne Rommetveit (leksikograf)

Heder

For sin innsats for nynorsk ble Magne Rommetveit utnevnt til æresmedlem i Noregs Mållag i 1998
Orlången

Orlångens natur

Orlången ligger i Orlångens naturreservat, og er en næringsrik (eutrof) innsjø. Den har flikete bukter som går i ulike retninger, og er som Drevviken og Magelungen fra gammelt av bukter langs Østersjøen, som gjennom landhevingen nå ligger 21 meter over havet. Orlången ligger i et område hvor mange sprekkedaler krysser hverandre. Naturen rundt innsjøen er vekselvise skoger og kulturlandskap.

Orlångens friluftsområde

Rundt innsjøen er det en promenadesti som går gjennom reservatet. Ved sjøens sørvestlige bredde ligger Sundby gårds friluftsområde, med rideanlegg, lysløyper og en restaurant. På vinteren prepareres det skøytebaner, og på sommerhalvåret er det badeplass og robåtutleie der. I Orlången lever det fiskearter som gjørs, gjedde, abbor, lake, mort og karpe. Det er også satt ut signalkreps i innsjøen.

Balingsta gård

Området Balingsta har historie minst tilbake til vikingtiden, noe et lokalt gravfelt bekrefter. Skriftlig er Balingsta nevnt første gangen i 1436 som «Balistadom». De nåværende bygningene er trolig oppført på slutten av 1700-tallet, og alléen fra Lännavägen (Haningeleden ble plantet i 1864. I dag er hovedbygningen i privat eie, mens uthusene eies av Huddinge kommune.

Balingsta skole

Det ble drevet skole i Balingsta fra 1840 til 1940, i tre skolebygninger som har avløst hverandre. Skolebygningen på fotot var i bruk fra 1886 til 1919, og var ved århundreskiftet Huddinge sogns største skole med nærmere 100 elever på én lærer. Undervisningen foregikk i to grupper med skolegang annenhver uke i seks år. Skolen ble revet i 1920 da den var i dårlig stand.

Balingsta mølle

Fra Sundby gård kan man se Balingsta mølle (svensk: Balingsta kvarn) på en høyde på motsatt side av innsjøen. Vindmøllen har stått der siden 1877, og ble fram til 1895 benyttet av Balingsta gård. Før den tid hadde gården en bekkekvern. Møllen på Ballingsta er en såkalt hollender, som betyr at man kunne vri den øverste delen av møllen (taket med vingene) etter vindretningen. Etter 1895 forfalt vindmøllen, men den ble restaurert med blant annet nye vinger i 1971.

Flemingsbergsviken

Flemmingsbergviken er en bukt i Orlången, med eget renseanlegg. Flemingsbergsviken ligger i en sprekkedal, og er et populært område for fugler, flaggermus og øyenstikkere. Flemingsbergsviken har promenadeveier langs bredden av innsjøen, og er et populært friluftsområde.
Stolleken

Stolleken er en selskapslek for voksne og barn som samles til selskap eller fest. Leken begynner med at et antall mennesker danser eller går i ring rundt et mindre antall oppstilte stoler mens det spilles musikk, enten av en musikant eller fra et lydopptak. Når musikken uten forvarsel stopper, må alle finne en sitteplass så fort de kan. De som ikke får sitte på et eget sete, er ute av leken. For hver runde fjernes én stol, slik at det alltid er for få sitteplasser, vanligvis én færre enn antall deltakere. Den som til slutt får sitte på den siste stolen, har vunnet leken. Stolleken kan lekes inne eller ute.
Betegnelsen «stollek» kan også brukes i overført betydning, for eksempel om tilfeldig fordeling av goder eller politisk maktkamp når posisjoner og verv skal besettes.
Altiero Spinelli

Tidlige år

Altiero Spinelli sluttet seg som 17-åring til kommunistene på grunn av deres «internasjonalisme». Han studerte jus ved universitetet i Roma, men hans motstand mot Mussolinis fascisme medførte at han satt i fengsel fra 1927 til 1943, og ble deportert til øya Ventotene. I 1937 da den stalinistiske terror var på sitt høydepunkt, tok han avstand fra kommunismen.

Ventotene-manifestet

Han var sammen med blant andre Ernesto Rossi forfatter til det såkalte Ventotene-manifestet, oppkalt etter fangeøya der de to befant seg da manifestet ble skrevet. Teksten ble skrevet på sigarettpapir og smuglet ut fra øya i en blikkboks med dobbelt bunn. På fastlandet sørget Eugenio Colomi og Ursula Hirscmann for at det ble publisert og sirkulert i den italienske motstandsbevegelsen.
Ventotene-manifestet dreide seg om et fritt og samlet Europa. Det tar utgangspunkt i at europeisk integrasjon må bygges rundt europeiske institusjoner som ligger oppå de nasjonale og regionale institusjoner. Manifestet regnes blant de viktigste dokumenter for Movimento Federalista Europeo (den europeiske føderalistiske bevegelse), som senere fikk stor innflytelse på europeisk politikk. Manifestet er oversatt til en rekke språk og har oppnådd en særlig høy status i Italia.
Spinelli leste mens han satt internert en rekke forfattere som Lionel Robbins, Barbara Wootton og Lord Lothian. På denne bakgrunn kom han til at den nasjonale staten var problemet, Europa var løsningen. Denne løsningen skulle gjøre det mulig å nøytralisere den vanlige spliden mellom høyre og venstre i politikken, ved å skape et nytt skille, mellom de som var for europeisk integrasjon og de som var mot dette.
Manifestet inneholder forslag om å skape en europeisk føderasjon av stater. Formålet med dette var hovedsakelig å knytte europeiske land så tett sammen at de ikke ville gå til krig mot hverandre. Denne føderalismen var således en motreaksjon til den ekstreme nasjonalismen.

Europeisk føderalisme og utkast til europeisk grunnlov

I 1943 grunnla han Movimento Federalista Europeo i Milano, og i 1966 l’Istituto Affari Internazionali i Roma.
Etter andre verdenskrig ble Spinelli europapolitisk rådgiver for den italienske statsminister Alcide De Gasperi, og støttet ham i de første skritt i retning av et forent Europa. Det viktigste resultat av hans arbeid var teksten til en europeisk grunnlov («Spinelli-utkastet»), som ble godtatt av Europaparlamentet 14. februar 1984. Utkastet innebar en radikal omorganisering av EU i retning av en føderal union. Et eksempel på dette er det såkalte unionsborgerskapet.
Spinelli foreleste i  1960-årene ved John Hopkins University i Bologna og Sapienza i Roma.

Parlamentariker og europakommissær

Spinelli ble valgt til Italias deputertkammer i 1976 og deretter til Europaparlamentet. Han var medlem av Europakommisjonen under Franco Maria Malfatti (1970–1972), Sicco Mansholt (1970–1971) og François-Xavier Ortoli (1973–1977). Som kommissær spilte han en viktig rolle under etableringen av Airbus-konsortiet.
EU regner ham som en av sine grunnleggere.
Livmorkreft

Livmorkreft rammer hvert år rundt 600 kvinner i Norge. Sykdommen er den femte mest vanlige kreftformen blant kvinner. Kvinner under 45 år rammes sjelden.
Langvarig påvirkning av det kvinnelige kjønnshormonet østrogen kan øke risikoen for livmorkreft. Moderne østrogenbehandling mot plager i overgangsalderen gis derfor i kombinasjon med hormonet progesteron. Progesteron motvirker østrogen og beskytter slimhinnen i livmoren mot kreftutvikling. Høyt blodtrykk, overvekt og diabetes gir også økt risiko for livmorkreft.

Forekomst

Risikoen for livmorkreft øker med alderen. De fleste kvinner som rammes, er over 60 år. Hos mange oppdages sykdommen tidlig. Det gir gode muligheter for helbredelse. 
I 2005 var det 666 kvinner som fikk livmorkreft i Norge (Kreftregisteret) 
Arvelig tykktarmskreft nedarves etter et autosomalt dominant arvemønster. Det vil si at barn av en person med påvist genfeil har 50% risiko for å arve sykdomsgenet, og 50% sjanse for ikke å arve det. I alle familier med flere syke med tykktarm/livmorkreft, er det viktig å sette opp en nøyaktig familiehistorie. Dersom det foreligger en genfeil som gir økt fare for tykktarmskreft, vil det hos kvinner også være høy risiko for å utvikle kreft i livmoren. Les mer: arvelig kreft

Behandling av livmorkreft

Den vanligste behandlingsformen er operasjon. Både livmoren, eggstokkene og egglederne fjernes. En slik operasjon kalles total hysterektomi og dobbeltsidig salpingo-oforektomi. Ofte fjernes også lymfekjertler i bekkenet. 
Etter operasjonen blir den fjernede livmoren undersøkt. Hvis denne undersøkelsen viser at du tilhører en lavrisikogruppe, vil man vanligvis ikke ha behov for mer behandling. 
Dersom kreftcellene er mer aggressive, eller svulsten har vokst mer enn halvveis inn i livmorveggen, tilhører man høyrisikogruppen. Det samme gjelder hvis sykdommen har spredt seg utenfor livmoren. Kvinner i denne gruppen vil som oftest bli tilbudt strålebehandling etter operasjonen. 
Strålebehandling kan drepe de kreftceller som eventuelt måtte være igjen etter en operasjon. Dette reduserer faren for tilbakefall. Strålingen gis enten utenfra mot bekkenregionen eller innvendig via skjeden. 
Hormonbehandling er vanlig dersom sykdommen har spredt seg eller dukker opp igjen. Mens det kvinnelige kjønnshormonet østrogen kan stimulere kreftsvulsten, kan hormonet progesteron i enkelte tilfeller hemme sykdommen. 
Cellegift, eller kjemoterapi, er mindre vanlig i behandling av livmorkreft.
Famine, Affluence, and Morality

Famine, Affluence, and Morality er et essay skrevet av Peter Singer i 1971 og publisert i Philosophy & Public Affairs i 1972. Dets hovedfokus rettes mot velstående personers moralske forpliktelser til å donere langt mer ressurser til humanitære saker enn hva som betraktes som normalt i den vestlige kulturen. Essayet ble inspirert av hungersnøden til flyktningene som følge av den bangladeshiske frigjøringskrigen, og brukte deres situasjon som et eksempel.

Plot

Et av hovedargumentene som blir ført i essayet tar for seg at en velstående person er moralsk forpliktet til å bruke sinn velstand til å redusere lidelse og fattigdom hos andre så lenge det ikke går nevneverdig utover ens egen eller sine nærmestes velferd, ellers er det umoralsk å ikke gjøre det. Ifølge Singer blir en slik mangel på handlekraft betraktet som umoralsk hvis et barn er i ferd med å drukne i et vann og man kan redde det, men man velger å ikke gjøre det. Han mener at den større geografiske avstanden ikke reduserer den moralske forpliktelsen til en velstående persons mulighet til å hjelpe en person i nøden:
It makes no difference whether the person I can help is a neighbor's child ten yards away from me or a Bengali whose name I shall never know, ten thousand miles away. [...] The moral point of view requires us to look beyond the interests of our own society. Previously [...], this may hardly have been feasible, but it is quite feasible now. From the moral point of view, the prevention of the starvation of millions of people outside our society must be considered at least as pressing as the upholding of property norms within our society.
Singer mener at de velstående er vedvarende skyldige i å ikke anerkjenne dette. De har store mengder overskudd av velstand som de ikke bruker til å hjelpe humanitære prosjekter i utviklingsland.
Falsoplocia

Utbredelse

Slekten er bare kjent fra Papua Ny-Guinea.